**Odeon til Herodes Atticus** (gresk: Ωδείο Ηρώδου του Αττικού or Ηρώδειο) er et friluftsteater bygget i stein, lokalisert på den sørvestlige skråningen av Akropolis i Athen i Hellas. Teateret ble reist av den gresk-romerske aristokraten Herodes Atticus (101-171 e.Kr.), fullført i 161 e.Kr. og renovert i 1950. Teateret er bygget i typisk romersk stil. Det var det siste store antikke byggverket i dette området. Det er det best bevarte teateret ved Akropolis. Teateret ble benyttet til framføring av musikk, da som nå, og det avholdes musikkfestivalen i Athen der årlig.

Antikken
--------

Historisk bilde av Odeon til Herodes Atticus i ruiner, ca. 1880.
Teateret ble bygget i 161 e.Kr. av Herodes Atticus, en distingvert og rik gresk aristokrat og sofist som også tjenestegjorde som romersk senator. Han ble utnevnt som konsul i 143 som den første greker som holdt rangen *consul ordinarius*. På latin ble hans fulle navn gitt som Lucius Vibullius Hipparchus Tiberius Claudius Atticus Herodes. Han fremmet kunsten og var en kulturell velgjører av stor betydning, ikke bare i Athen, men i hele den gresktalende verden. Teateret ble opprinnelig teater med seteradene i en bred halvsirkel opp den bratte skråningen av Akropolis, inndelt i tre seksjoner og med frontal vegg av stein i tre etasjer og med et tak i tømmer, gjort av kostbart libanonseder. Teateret ble offisielt bygget til ære for hans hustru, Aspasia Annia Regilla som døde i 160.

Selv teateret er utendørs, er det *ikke* et amfiteater (som er helt runde), men et romersk teater som er halvrunde og hadde andre former for framførelser, hovedsakelig kulturelle og ikke sportslige, som gladiatorkamper. Romersk teater hadde sin opprinnelse i tidligere gresk teater, men romerne bygde sine strukturer på et fundament mens grekerne dro fordel av en åsside for publikums tribuner. I den forstand var Herodes Atticus’ Odeon er syntense av de to arkitektoniske tradisjonene. Det ble benyttet for musikalske konserter med kapasitet på 5 000 publikummere. Det varte intakt inntil det ble ødelagt og etterlatt i ruiner av et angrep fra herulere, en germansk stamme som herjet området i 267 e.Kr.

Moderne hendelser
-----------------

Herbert von Karajan og Athens konservatoriums orkester (senere Athens statsorkester) i 1939.
Detalj av fasaden.
Utsyn over teateret.
Publikumstribuene og *orkhestra* (scenen) ble restaurert ved bruke marmor fra fjellet Pentelikon (16 km fra Athens sentrum). Siden da har teateret vært det fremste stedet for Athens festvial, en årlig kunstfestival som går fra mai og ut oktober, og med et mangfold av de fremst greske foruten internasjonale artister.

I 1957 hadde Maria Callas konsert ved Odeon som en del av Athens festival og i det samme året ble Edith Hamilton utnevnt til æresborger av Athen da hun var 90 år gammel. I mai 1962 ga Frank Sinatra to veldedighetskonserter for Athens borgere. Odeon var også møtested for kåringen av Miss Universe 1973. En annen og mer minneverdig forestilling var den greske sangeren Nana Mouskouri i 1984 som etter tjue års fravær kom tilbake til sitt hjemland.

Luciano Pavarotti opptrådte to ganger på Odeon, i 1991 og i 2004. Den greske musikere og komponisten Vangelis’ korsymfoni *Mythodea* hadde premiere ved Odeon i juli 1993. Hans landsmann Giannis Khrysomallis, kjent som Vanni, spilte i september 1993. Engelske Sting spilte ved stedet under hans turne Mercury Falling den 17. mai 1996, og i juni 2018 kom han tilbake for ytterligere to konserter.

Den 29. september og 2. oktober 2016 samlet Sivert Høyem 10 000 greske publikummere til to utsolgte konserter i Herodes Atticus’ Odeon. Høyem framførte sin musikk med sitt faste band, gjestevokalist Marie Munroe og en norsk strykekvartett. Konserten hadde premierevisning på NRK2, fredag 31. mars 2017.

Andre som har opptrådt ved Herodes Atticus’ Odeon er blant annet Plácido Domingo, José Carreras, Montserrat Caballé, Alicia de Larrocha, the Bolshoi Ballets, Calexico, Maurice Béjart, Joaquín Cortés, Paco de Lucía, Diana Ross, Liza Minnelli, Goran Bregovic, Jean Michel Jarre, Ennio Morricone, Jethro Tull, Karolos Koun, Mikis Theodorakis, Manos Hatzidakis, Nikos Koundouros, Patti Smith, Sivert Hoyem, Spiros Evangelatos, Fairuz, Yannis Markopoulos, George Dalaras, Haris Alexiou, Marinella, Foo Fighters, Yann Tiersen, Dionysis Savopoulos, Leonidas Kavakos, og Kathryn Morgan.

Referanser
----------

1. ↑  Pomeroy, S.B. (2007): *The murder of Regilla: a case of domestic violence in antiquity*, Harvard University Press
2. ↑  Finley, Moses I. (1973): *The Ancient Economy*, Berkeley: University of California, s. 100
3. ↑  «Herodes Atticus theatre in Athens», *Greeka*
4. ↑  Jones, Mark Wilson (2000): *Principles of Roman Architecture*. New Haven: Yale University Press. ISBN 0-300-08138-3.
5. ↑  «Nana Mouskouri Herodes Atticus Theatre In Athens 1984», *YouTube*
6. ↑  «Sting at Herodion Atticus», Athens Insider
7. ↑  «Sivert Høyem live i Akropolis», *Stageway*
8. ↑  «Sivert Høyem - live fra Akropolis», NRK Obs, kan være midlertidig ikke tilgjengelig

Eksterne lenker
---------------

* (en) Theatre of Herodes Atticus – kategori av bilder, video eller lyd på Commons
* Den sørlige skråningen av Akropolis Arkivert 9. oktober 2007 hos Wayback Machine. og Odeon til Herodes Atticus Arkivert 10. oktober 2007 hos Wayback Machine. Hellas kulturdepartementet

  


|  |  |
| --- | --- |
| Oppslagsverk/autoritetsdata | VIAF **·** VIAF **·** VIAF **·** GND **·** LCCN **·** GeoNames
 |